钦定古今图书集成/明伦汇编/官常典/第521卷 > 畏荅儿
## 钦定古今图书集成/明伦汇编/官常典/第521卷 > 畏荅儿

按《元史》本传：畏荅儿，忙兀人。其先剌真八都儿，有二
子，次名忙兀儿，始别为忙兀氏，畏荅儿其六世孙也。
与兄畏翼俱事太祖。时大畴强盛，畏翼率其属归之，
畏荅儿力止之，不听，追之，又不肯还。畏荅儿乃还事
太祖。太祖曰：“‘汝兄既去，汝独留此何为’？畏荅儿无以
自明，取矢折而誓曰：‘所不终事主者，有如此矢’。”太祖
察其诚，更名为薛禅，约为按达。薛禅者，聪明之谓也；
按达者，定交不易之谓也。太祖与克烈王罕对陈于
哈剌真，师少不敌，帝命兀鲁一军先发，其将术彻台
横鞭马鬣不应，畏荅儿，奋然曰：“我犹凿也，诸君斧也。
凿匪斧不入。我请先入，诸军继之。万一不还，有三黄
头儿在，唯上念之。”遂先出陷阵，大败之，至晡时，犹追逐不已，敕使止之，乃还。脑中流矢，创甚，帝亲傅以善
药，留处帐中，月馀卒，帝深惜之。